Tomáš Taraba

Mgr. Tomáš Taraba (* 13. február 1980, Bratislava) je slovenský podnikateľ, manažér a politik, od 25. októbra 2023 podpredseda vlády a minister životného prostredia SR v štvrtej vláde Roberta Fica.

Je bývalým predsedom strany ŽIVOT. Od roku 2020 bol poslancom Národnej rady SR zvoleným na na kandidátke strany Kotlebovci – Ľudová strana Naše Slovensko (ĽSNS). Pôsobil v parlamentnom výbore pre kultúru a médiá.

Vzdelanie 
 19941998: Gymnázium Pezinok
 19982003: Filozofická fakulta Univerzity Komenského v Bratislave – odbor politológia
 19992006: Národohospodárska fakulta Ekonomickej univerzity v Bratislave
 20012003: Univerzita v Regensburgu – podnikový manažment

Profesionálna kariéra 
 2003: Produktový manažér – European Investors
 20042006: Vyjednávač pre investičné projekty – Slovenská agentúra pre rozvoj investícií a obchodu (SARIO)
 20062019: Manažér v súkromnej sfére

Taraba v minulosti podnikal s Petrom Koščom a Marekom Trajterom.

Politická kariéra 
Taraba podľa tvrdení Milana Krajniaka pôsobil ako poradca predsedu KDH Jána Figeľa, čo popreli Figeľ aj Taraba. Taraba nikdy nebol členom KDH. V roku 2006 pôsobil v SARIO na sekcii priamych zahraničných investícií.

Je spoluzakladateľom politickej strany Kresťanská demokracia – Život a prosperita (KDŽP), od septembra 2019 je jej predsedom. Strana sa následne premenovala na stranu ŽIVOT – NS.

V parlamentných voľbách v roku 2020 bol zvolený do NR SR na kandidátke strany Kotlebovci – Ľudová strana Naše Slovensko. Okrem neho boli zo strany KDŽP na kandidátke ĽSNS zvolení aj poslanci Štefan Kuffa a Filip Kuffa. V rámci NR SR pôsobil vo výbore pre kultúru a médiá.

Po politických nezhodách s poslancom Milanom Mazurekom odišiel z poslaneckého klubu ĽSNS.

V NR SR patril medzi veľkých kritikov Matovičovej vlády, v rozhovoroch počas koaličnej krízy v marci 2021 vyjadril možnú podporu menšinovej vláde (po potenciálnom odchode liberálnejších strán koalície, SaS a Za ľudí) a názorovo patrí k tzv. pro-life poslancom. V roku 2022 však hlasovaniami vládu podporoval.

V roku 2023 sa vzdal postu predsedu strany ŽIVOT – národná strana a v parlamentných voľbách v roku 2023 kandidoval ako nezávislý kandidát na kandidátke SNS. Po nesúhlase prezidentky s návrhom Rudolfa Huliaka na post ministra životného prostredia bol vybraný ako alternatívny kandidát vo vláde Roberta Fica. Na post ministra životného prostredia nastúpil 25. októbra 2023.

Referencie

Externé odkazy 
 Tomáš Taraba na webe Národnej rady SR
 Spravodajstvo týkajúce sa Tomáša Tarabu na portáli agentúry SITA

Osobnosti z Bratislavy
Slovenskí politici
Politici ĽS Naše Slovensko
Politici ŽIVOT – národná strana
Predsedovia slovenských politických strán
Ministri životného prostredia Slovenskej republiky
Poslanci NR SR (2020 – 2023)
Poslanci NR SR (2023 – 2027)
Absolventi Filozofickej fakulty Univerzity Komenského v Bratislave
Absolventi Národohospodárskej fakulty Ekonomickej univerzity v Bratislave